Εφτά επιθέσεις σε βάρος Τουρκοκυπρίων

Εφτά σοβαρά περιστατικά σε βάρος Τουρκοκυπρίων στις ελεύθερες περιοχές, μετρούν οι Αρχές από τον καιρό του ανοίγματος των οδοφραγμάτων. Τα πλείστα εξαντλούνται σε μικροζημιές σε οχήματα, παρά την «άγρια» εκμετάλλευση που τυγχάνουν στα κατεχόμενα και την πολιτική χροιά που σπεύδουν να δώσουν οι Τουρκοκύπριοι.

Δύο από αυτά έχουν εξιχνιαστεί και εκκρεμούν υποθέσεις στα δικαστήρια, άλλα όχι, ωστόσο το ευτύχημα είναι πως δεν ήταν οργανωμένα εκτός από ένα με τα ελατήρια να παραπέμπουν στην εθνική καταγωγή. Τα πλείστα περιστατικά σε βάρος Τ/κ συνέβησαν στη Λευκωσία, ενώ ένα αφορά στον εμπρησμό του τζαμιού στη Δένεια λίγο μετά τις εργασίες αναπαλαίωσής του.

Οι οδηγίες από την Κυβέρνηση προς την Αστυνομία, είναι η άμεση διερεύνηση τέτοιων περιστατικών και η σύλληψη των ενόχων, ενώ παράλληλα αποζημιώνονται αμέσως τα θύματα. Κι αυτό γιατί τέτοια περιστατικά έτυχαν πολιτικής εκμετάλλευσης στα κατεχόμενα, παραπέμποντας σε θέσεις του τύπου «οι Ε/κ δεν θέλουν να συνυπάρξουμε μαζί». Στις πλείστες των περιπτώσεων οι εμπλεκόμενοι είναι νεαροί (μαθητές ή φοιτητές) ενώ σε δύο περιπτώσεις τα περιστατικά έγιναν έξω από το οίκημα του σωματείου ΑΠΟΕΛ στη Λευκωσία.

ΔΙΑΒΑΣΤΕ ΕΠΙΣΗΣ: Άρθρο του Αρ.Μιχαηλίδη: Οι βλαμμένοι που κτυπούν τ/κ αυτοκίνητα και ο Ακιντζί που θέλει την Τουρκία να τα φυλάει

Το πρώτο επεισόδιο που απασχόλησε την Αστυνομία, συνέβη στις 16 Νοεμβρίου 2015 στη Λευκωσία, μια ημέρα μετά την ανακήρυξη του ψευδοκράτους και μια ημέρα πριν την επέτειο του Πολυτεχνείου. Γύρω στις 11–11.30 το πρωί τρία οχήματα με τ/κ αριθμούς που ανήκαν σε Τουρκοκύπριους κινούνταν από τη Λεωφόρο Γρίβα Διγενή στη Λευκωσία παρά τα φώτα Γαβριηλίδη, δέχθηκαν επίθεση με πέτρες από περίπου 50 νεαρά άτομα που συμμετείχαν σε εκδηλώσεις και τα οποία κρατούσαν ελληνικές σημαίες και ρόπαλα, προκαλώντας τους ζημιές ύψους 5.092, 1.940 και 1.990 ευρώ, αντίστοιχα.

Τη διερεύνηση της υπόθεσης ανέλαβαν μέλη του ΤΑΕ Αρχηγείου Αστυνομίας. Από τις έρευνες διαπιστώθηκε η εμπλοκή 16 μαθητών Λυκείου από τη Λευκωσία και το κίνητρο πίσω από τις ενέργειές τους φαίνεται να ήταν η έχθρα σε βάρος των Τουρκοκυπρίων λόγω της εθνικής τους καταγωγής. Σημαντικό ρόλο έπαιξε το γεγονός ότι οι νεαροί συμμετείχαν σε εκδηλώσεις καταδίκης του ψευδοκράτους.

Οι τρεις αυτές περιπτώσεις κακόβουλης ζημιάς σε οχήματα διαβιβάστηκαν στις 8/12/2015 ενώπιον του Γενικού Εισαγγελέα, ο οποίος έδωσε τη συγκατάθεσή του για την ποινική δίωξη των κατηγορουμένων, με οδηγίες όπως καταχωρηθούν τρεις ξεχωριστές υποθέσεις ενώπιον του δικαστηρίου.

Οι υποθέσεις αυτές καταχωρήθηκαν στο Επαρχιακό Δικαστήριο Λευκωσίας στις 8/7/2016 και πήραν σχετικούς αριθμούς από το πρωτοκολλητείο. Στη συνέχεια οι δικηγόροι των κατηγορουμένων υπέβαλαν αίτημα για συνεκδίκαση των τριών υποθέσεων σε μια υπόθεση. Οι θέσεις του Εισαγγελέα επί του αιτήματος αυτού εκκρεμούν, ενώ οι υποθέσεις είναι ορισμένες για απάντηση στις κατηγορίες.

Σημειώνεται ότι την ίδια ημέρα προκλήθηκε κακόβουλη ζημιά και σε τέταρτο όχημα Τουρκοκυπρίων, η οποία καταγγέλθηκε κάποιες ημέρες μετά το περιστατικό όπου και διερευνήθηκε, ωστόσο η υπόθεση παραμένει ανεξιχνίαστη.

Το δεύτερο περιστατικό συνέβη στις 16/5/2016 γύρω στις 5:15 το απόγευμα όταν καταγγέλθηκε στον αστυνομικό σταθμό Λυκαβητού από Τ/κ που διαμένει στην Κερύνεια, ότι την προηγούμενη γύρω στις 4 μ.μ., ενώ οδηγούσε το αυτοκίνητό του με τ/κυπριακούς αριθμούς μάρκας ΒMW Χ6, στη Λεωφόρο Μακαρίου στη Λευκωσία στη συμβολή με τη Λεωφόρο Διγενή Ακρίτα, άγνωστοι που ήταν μέλη πομπής φιλάθλων του ΑΠΟΕΛ και οι οποίοι έτυχε εκείνη την ώρα να περνούν από τον ίδιο δρόμο, προκάλεσαν ζημιές στο όχημα κτυπώντας το με διάφορα αντικείμενα που κρατούσαν.

Προκλήθηκαν ζημιές στην πίσω αριστερή πόρτα, στο γυαλί της και στην αριστερή πλευρά του οχήματος. Οι ζημιές σύμφωνα με τον παραπονούμενο ανέρχονταν σε 500 ευρώ. Έγιναν έρευνες και μέσω του γραφείου χουλιγκανισμού για εντοπισμό των δραστών χωρίς ωστόσο να βρεθούν, γι’ αυτό και η υπόθεση παραμένει ανεξιχνίαστη.

Το 3ο περιστατικό συνέβη στις 23/4/2016, και ενώ Τ/κ που διαμένει στην κατεχόμενη Λευκωσία οδηγούσε το αυτοκίνητό του στη Λεωφόρο Λεμεσού με κατεύθυνση από τον αυτοκινητόδρομο Λευκωσίας-Λεμεσού προς Λευκωσία, στη συμβολή με την οδό Κέννεντυ, άγνωστος ο οποίος είχε καλυμμένο το πρόσωπό του με κασκόλ και στεκόταν στο πεζοδρόμιο, πλησίασε το όχημα και άρχισε να το κτυπά προκαλώντας του ζημιά στην πόρτα του συνοδηγού αξίας 250–300 ευρώ.

Σημειώνεται ότι κατά την ώρα του επεισοδίου άγνωστοι νεαροί εξήλθαν από το παρακείμενο σωματείο που στεγάζεται το ΑΠΟΕΛ και κάλεσαν τον δράστη να σταματήσει και τον απομάκρυναν οδηγώντας τον προς το σωματείο. Παρά τις έρευνες της Αστυνομίας, ο δράστης δεν εντοπίστηκε αφού κανένας δεν μίλησε για το ποιος προκάλεσε τις ζημιές.

ΔΙΑΒΑΣΤΕ ΕΠΙΣΗΣ: Μουφτής: Ο εμπρησμός στοχεύει να διαταράξει το κλίμα ειρήνης

Το τέταρτο περιστατικό συνέβη μετά από ένα τυχαίο περιστατικό σε δρόμο στην ελεύθερη περιοχή Αμμοχώστου. Συγκεκριμένα, στις 24/6/2016 καταγγέλθηκε στο ΤΑΕ Αμμοχώστου από πέντε Τουρκοκύπριους ότι την ίδια ημέρα γύρω στις 4:30 το πρωί άγνωστα τους πρόσωπα τα οποία επέβαιναν σε διπλοκάμπινο όχημα, τους καταδίωξαν με αποτέλεσμα να τους χτυπήσουν επανειλημμένα πίσω από το αυτοκίνητο που οδηγούσαν και να τους προκαλέσουν ζημιές ύψους 4.500 ευρώ.

Στη συνέχεια, αφού το αυτοκίνητό τους ακινητοποιήθηκε, κατέβηκαν από το διπλοκάμπινο δύο άγνωστα πρόσωπα και τους επιτέθηκαν και τους χτύπησαν με λοστούς, τραυματίζοντάς τους ελαφρά. Σημειώνεται ότι το επεισόδιο ξεκίνησε από το χωριό Σωτήρα αφού απ’ ό,τι φαίνεται οι Τ/κ παρεμπόδισαν κατά λάθος την πορεία του διπλοκάμπινου. Παρά τις εξετάσεις που έγιναν οι δράστες δεν εντοπίστηκαν και η υπόθεση παραμένει ανεξιχνίαστη.

Το τελευταίο χρονικά περιστατικό συνέβη στην πλατεία Τροόδους στις 6 Ιουλίου 2017 κατά τη διάρκεια της νύχτας, όταν άγνωστοι προκάλεσαν κακόβουλη ζημιά σκίζοντας τα λάστιχα προφανώς με μαχαίρι, έξι οχημάτων που ανήκουν σε Τ/κύπριους. Μετά από καταγγελία στη σκηνή έσπευσαν μέλη του αστυνομικού σταθμού Τροόδους και του ΤΑΕ Λεμεσού και άρχισαν εξετάσεις. Έγιναν επίσης επιστημονικές εξετάσεις χωρίς αποτέλεσμα ενώ μέχρι σήμερα δεν έχουν εντοπιστεί οι δράστες. Η υπόθεση παραμένει ανοικτή, παρόλο που φαίνεται πλέον απομακρυσμένο το ενδεχόμενο να βρεθούν οι δράστες, που εκτιμάται ότι ήταν νεαροί οι οποίοι επισκέπτονταν το Τρόοδος και θέλησαν να προκαλέσουν ζημιά στα αυτοκίνητα των Τ/κ που επίσης επισκέπτονταν το ορεινό θέρετρο.

Πρώτα ύβρεις και μετά επί θεση

Η έκτη περίπτωση χρονικά και η οποία βρίσκεται και στα δικαστήρια, συνέβη στις 21/11/2016 στην περιοχή του Αγίου Ανδρέα στη Λευκωσία. Δύο άγνωστα πρόσωπα ηλικίας 25 ετών περίπου, ενώ επέβαιναν σε μικρού κυβισμού μοτοσυκλέτα χρώματος μαύρου, εξεστόμισαν ύβρη εναντίον του Τουρκοκύπριου Αλί Καράπασια 39 ετών, κάτοικου των κατεχομένων, οδηγού τ/κ ταξί.

Ο Τ/κ σταμάτησε το ταξί για να ζητήσει τον λόγο και πριν προλάβει να κατέβει, οι δύο νεαροί του άρπαξαν τα κλειδιά του οχήματος και του επιτέθηκαν με τα χέρια τους σε διάφορα μέρη του σώματός του. Στη συνέχεια αυτός αντέδρασε κτυπώντας τους δύο δράστες οι οποίοι τράπηκαν σε φυγή.

Ο οδηγός ταξί μεταφέρθηκε στο νοσοκομείο για περίθαλψη. Μετά από εξετάσεις, εντοπίστηκε γενετικό υλικό που συνδέθηκε με συγκεκριμένο πρόσωπο γι’ αυτό και εκδόθηκε ενταντίον του ένταλμα σύλληψης. Τελικά συνελήφθησαν δύο πρόσωπα και εναντίον τους εκκρεμεί υπόθεση στο δικαστήριο.

«Θύμα» το τζαμί στη Δένεια

Εκτός από επιθέσεις σε οχήματα, είχαμε και επίθεση στο αναπαλαιωμένο τζαμί στη Δένεια. Η πρόκληση ζημιών διά πυρκαγιάς

αποδόθηκε σε πρόσωπα που εναντιώνονται με τη συμφιλίωση Ε/κ και Τ/κ. Ο εμπρησμός συνέβη στις 21/1/2016 τα ξημερώματα μετά από πληροφορία πολίτη προς την Αστυνομία ότι υπάρχει φωτιά στη στέγη του θρησκευτικού χώρου (τζαμί) στο χωριό Δένεια.

Η φωτιά όπως διαπιστώθηκε άρχισε από την ξύλινη στέγη του κτηρίου η οποία έφερε κεραμίδια. Το κτήριο, διαστάσεων 10Χ10 με πέτρινο κτίσμα με εξωτερική πέτρινη σκάλα που οδηγεί στην οροφή, ανακατασκευάστηκε το 2014. Από τη φωτιά που κατέστρεψε τη μισή έκταση της στέγης, προκλήθηκε ζημιά ύψους 2.000 ευρώ.

Η φωτιά είχε τεθεί κακόβουλα με τη χρήση εύφλεκτης ύλης από άγνωστα πρόσωπα και παρά τις προσπάθειες της Αστυνομίας για εντοπισμό τους, αυτό δεν έγινε κατορθωτό.